W.A. Joubert - Wikipedia
Ds. W.A. Joubert as predikant van Uniondale, 1878 tot 1892.
Ds. W.A. Joubert.
Ds. Willem Adolph Joubert (plaas Bij den Weg, Stellenbosch, 30 Desember 1847 - Stellenbosch, 25 Januarie 1932) was 'n predikant in die Nederduitse Gereformeerde Kerk en 'n skrywer van Christelike kinderboeke.
Joubert het tot sy elfde jaar op die plaas onderwys ontvang by sy tante. Daarna het hy verskillende skole besoek totdat hy in 1865 na die Suid Afrikaanse Kollege in Kaapstad gegaan het. Die volgende jaar is hy na die Gimnasium op Stellenbosch wat toe opgerig is en waaruit ook die Victoria-kollege gespruit het. Nie lank daarna nie het hy sy admissie-eksamen vir die Kweekskool afgelê en op 9 November 1871 is hy gelegitimeer.
Ds. Joubert het die volgende gemeentes bedien: Victoria-en-Peddie (1872), Uniondale (1878), Riversdal (1892) en Noorder-Paarl. Op 70-jarige leeftyd het hy in 1917 sy emeritaat aanvaar en hom in Kaapstad gaan vestig waar hy die geestelike versorging van die bewoners van die Dorkas-huis en van die pasiënte van die Diakones-hospitaal op hom geneem het. In 1930 het hy na Stellenbosch verhuis, waar hy oorlede is.
In 1873 is ds. Joubert getroud met Rijkie Sophia Hofmeijr, die derde suster van Onze Jan Hofmeyr. Saam met sy swaer het hy in 1885 'n reis na Europa onderneem. Hy was 'n ywerige kollektant van fondse vir die Normaalskool en die Hugenote-Gedenkteken, en het gedurende sy hele ampsbediening baie geywer vir die opvoeding, waarvan die Hugenote-Seminarie in die Paarl 'n bewys is. Aan die Kerk het hy uitmuntende diens bewys en hy was lid van 'n groot aantal kommissies.
Sy kanselarbeid het altyd getuig van grondige voorbereiding. In keurige Nederlands het hy sy boodskap aan die gemeente gelewer. Hy was 'n man tot wie die jongere predikante altyd graag opgesien het. Ruim was hy ook van blik wat die taal betref. Die taalvorm wat op die kansel en in sy korrespondensie gebruik het, was Nederlands, maar vir kinders het hy in Afrikaans geskryf, soos die Bybelse prenteboek vir die Afrikaanse kinders (1929) in ses dele, en Groot Bybelse prenteboek (1923).